text: Ginepri elimina el mallorquí Moyà
  16 abril 2021 18:27
  El tennista balear realitzà un mal partit i fou derrotat en dos sets
  Josep Maria Sastre | 19 agost 2005
  El tennista mallorquí Carles Moyà no pogué accedir en els quarts de final del Màsters Sèries de Cincinnati, després de perdre en dos sets per 6-3 i 6-4 davant el nord-americà Roby Ginepri en només 56 minuts.
  Moyà, que era l'únic representant espanyol, sempre va anar per darrere en el marcador i mai oferí la sensació de poder superar el jove Ginepri, que sumà així el seu segon triomf consecutiu davant un tennista espanyol, ja que el dia abans havia guanyat el jove David Ferrer.
  Ahir, Moyà mai no es va trobar còmode a la pista. En el primer set, amb 3-2 en el marcador, el partit s'hagué d'ajornar per la pluja. Moyà no reaccionà, sinó que semblà sortir encara més descentrat. Perdé el primer set ràpidament i en el segon res no va poder fer davant el millor joc de Ginepri. En la ronda anterior, Moyà havia superat al francès Gilles Simon en segona ronda. El tennista mallorquí guanyà per 7-6 i 7-5 el francès.
  D'altra banda, el rus Marat Safin, quart favorit, arribà en els quarts de final en derrotar amb comoditat l'eslovac Dominik Hrbaty (6-0 i 6-3). La raqueta moscovita, que prepara la seva participació en l'Obert d'Estats Units, el seu gran objectiu després de conquerir enguany l'Obert d'Austràlia al començament de l'any, encarrilà amb facilitat el duel, després d'anotar-se vuit jocs de forma consecutiva (6-0 i 2-0).
  Hrbaty mostrà una tímida reacció a partir d'aquell moment, però mai no va poder qüestionar la superioritat del tennista rus, que només necessità mantenir el seu servei per tancar el partit. En els quarts de final, Safin jugarà amb Roby Ginepri.